Klein karetskilpaaie spoel uit | News24
Klein karetskilpaaie spoel uit
Dylan Bailey, senior kurator by die Bayworld-oseanarium, wys een van die klein karetseeskilpaaie wat tans versorg word. Talle het op Jeffreysbaai se strand uitgespoel ná onstuimige seetoestande. Die karetskilpad is 'n bedreigde spesie. Fot
GURE weer, springgety en gepaardgaande sterk seestrome het die afgelope tyd die seelewe skoon deurmekaar geklits.
Soveel so dat klein karetseeskilpaaie verlede naweek tussen Albatrosstrand en Kabeljous by Jeffreysbaai uitgespoel het. Cherie Lawrence van Bayworld in Port Elizabeth het bevestig dat hulle verlede week Donderdag reeds 23 skilpaaie ontvang het, maar dat die publiek daagliks steeds nóg daar kom aflaai.
"Die verskynsel is nie so buitengewoon nie," het dr. Ronel Nel, senior lektor aan die Nelson Mandela Metropolitaanse Universiteit en kenner van kusekologie, strande en skilpaaie, gister gesê.
"Broeityd was skaars 'n maand gelede en die outjies is nog te swak om die onstuimige seetoestande te trotseer.
"Die publiek se hulp om die skilpaaie te help red word waardeer, maar hulle moet seker maak of dit 'n seeskilpad is of nie. Ek kry dikwels te doen met identifiseringsprobleme met skilpaaie.
"As hulle toontjies het, is dit nie 'n seeskilpad nie en moet hy asseblief nie in water gesit word nie. Net dié met swemvinne moet in seewater vervoer word."
Karetskilpaaie is 'n bedreigde spesie en mag nie as troeteldiere aangehou word nie.
"Karetseeskilpaaie is 'n ware suksesverhaal vir bewaring," het Nel gesê.
"Daar word die afgelope 50 jaar al gepoog om hulle van uitwissing te red en die afgelope tien jaar kan ons sien dat sukses behaal word. Die outjies wat nou uitspoel, is nie eens 'n druppel aan die emmer nie."
Karetskilpaaie kom nou wydverspreid voor in die Atlantiese, Stille en Indiese Oseaan, asook in die Mediterreense See.
As lede van die publiek wat die skilpadjies optel hulle nie self na Bayworld kan bring nie, het Trumi Viljoen van Jeffreysbaai gevra dat die skilpadjies na die Wimpy in Oosterlandstraat in Jeffreysbaai gebring word, waar sy sal gereël het dat hulle veilig na Bay­world gebring word.
Viljoen is al langer as 15 jaar 'n kampvegter vir beseerde pikkewyne en ander gestrande seediere in haar omgewing en werk nou saam met die Suider-Afrikaanse Stigting vir die Bewaring van Kusvoëls in St. Francisbaai.
"Die skilpadjies is glad nie gevaarlik nie. Hulle is nog te klein, en weeg skaars 100 g.
"Sit hulle sommer in 'n roomysbak met so een sentimeter seewater sodat hulle kan asemhaal. Hulle kan dalk te swak wees om in dieper water na die oppervlak te swem vir lug," het Viljoen gesê.